Verandering | News24
MENSE reageer verskillend op verandering en beleef dit ook verskillend. Jy kry mense wat vinnig inkoop op verandering, ander neem weer tyd voor hulle verander, ander weer sal heel laaste op ‘n nuwe saak inkoop, en sommige mense skop uit gewoonte was teen verandering. Helaas, net so min as wat die paddavis kan keer dat hy nie in ‘n padda verander nie, kan verandering gekeer word. Kyk maar net na jou troualbum. Dis nie dieselfde jy op daardie foto veertig jaar later nie. Wanneer verander mense? Partykeer is dit net die gewaarwording dat iets nie reg is nie. Daar is ‘n vae gevoel van ongemak oor sake.
Soms kan verandering radikaal kom, soos met ‘n revolusie. Daar is mense wat hoeka beweer dat Suid Afrika op ‘n kruitvat sit, vanweë die groot kloof tussen arm en ryk. Verandering word nie altyd maklik aanvaar nie, veral as jy die een is wat moet aanpas. Dan hoor mens mense sê: “Maar ons het dit nog altyd sus of so gedoen?”
Ongelukkig kry mens in sisteme soos families, kerke, gemeenskappe, of selfs by ‘n hele samelewing dat dinge vasgeloop raak. Dit is wanneer jy alles probeer het, maar dinge gaan net agteruit. Dis helaas ook hoekom dinge nie verander nie.
Jesus sê in Matteus 9: 16 dat mens nie ou klere lap met ongekrimpte materiaal nie, want die nuwe lap skeur die klere nog verder. Jesus Christus bring nie restourasie nie, maar redding, nie die opknapping van die ou orde nie, maar die skenking van die nuwe.
Hy vul ons harte met die nuwe wyn van redding uit genade, van herstelde lewens, van ‘n nuwe begin. Hy vervul ons met die nuwe wyn van Sy Heilige Gees. Bevind jy jou vandag in ‘n vasgeloopte situasie, of gemeente of verhouding?
Onthou dat as enigiets ophou groei, sterf dit. Niks bly soos dit is nie. Moet egter nie probeer om nuwe wyn in ‘n ou sak te gooi nie. Dit sal skeur. Kosmetiese verandering werk nooit nie. Gemeenskappe of kerke en veral mense moet nuut word, weergebore word. Onthou net, verandering begin by my.